b'\n_START_ARTICLE_\nPeukestas\n_START_PARAGRAPH_\nPeukestas (gr. \xce\xa0\xce\xb5\xcf\x85\xce\xba\xce\xad\xcf\x83\xcf\x84\xce\xb1\xcf\x82; gyveno IV a. pr. m. e.)\xc2\xa0\xe2\x80\x93 Aleksandro Makedonie\xc4\x8dio asmens sargybinis (somatofilaksas), satrapas, karvedys._NEWLINE_Gim\xc4\x97 Makedonijoje, Miezos mieste._NEWLINE_Pirm\xc4\x85 kart\xc4\x85 pamin\xc4\x97tas kaip vienas i\xc5\xa1 paskirt\xc5\xb3j\xc5\xb3 trirem\xc5\xb3 Hidaspo up\xc4\x97je vad\xc5\xb3. N\xc4\x97ra \xc5\xbeinoma, ar iki tol jis buvo u\xc5\xbe\xc4\x97m\xc4\x99s kok\xc4\xaf reik\xc5\xa1ming\xc4\x85 post\xc4\x85. Ta\xc4\x8diau galima nusp\xc4\x97ti, kad jis pasi\xc5\xbeym\xc4\x97jo narsa ir i\xc5\xa1manymu, nes j\xc4\xaf Aleksandras pasirinko kautyn\xc4\x97se ne\xc5\xa1ti \xc5\xa1vent\xc4\x85 skyd\xc4\x85, kur\xc4\xaf jis pa\xc4\x97m\xc4\x97 i\xc5\xa1 At\xc4\x97n\xc4\x97s \xc5\xa1ventyklos Trojoje. Kaip skydne\xc5\xa1ys jis kartu su Aleksandru dalyvavo Malvos sostin\xc4\x97s \xc5\xa1turme 325\xc2\xa0m. pr. m. e. Visi autoriai sutinka, kad \xc5\xa1ios kautyn\xc4\x97se Peukestas pasi\xc5\xbeym\xc4\x97jo i\xc5\xa1gelb\xc4\x97damas Aleksandro gyvyb\xc4\x99._NEWLINE_U\xc5\xbe nuopelnus Aleksandras Makedonietis apdovanojo beveik visais b\xc5\xabdais, kokie tik jam buvo prieinami. Atvyk\xc4\x99s \xc4\xaf Persepol\xc4\xaf Aleksandras paskyr\xc4\x97 Peukest\xc4\x85 svarbios Farso provincijos satrapu. Dar iki tol Aleksandras buvo j\xc4\xaf paskyr\xc4\x99s somatofilaksu (karaliaus asmens sargybiniu). \xc4\xae \xc5\xa1\xc4\xaf garbing\xc4\x85 post\xc4\x85 Aleksandras j\xc4\xaf paskyr\xc4\x97 padidin\xc4\x99s iki tol pastov\xc5\xb3 somatofilaks\xc5\xb3 skai\xc4\x8di\xc5\xb3. S\xc5\xabzuose Peucest\xc4\x85 pirm\xc4\x85 apdovanojo aukso vainiku u\xc5\xbe ankstesnius nuopelnus. Valdydamas kaip satrapas Peukestas \xc4\x97m\xc4\x97 atstovauti ne tik Aleksandro, bet ir pavaldini\xc5\xb3 pers\xc5\xb3 interesus, \xc4\x97m\xc4\x97 d\xc4\x97v\xc4\x97ti nebe makedonie\xc4\x8di\xc5\xb3, o aapers\xc5\xb3 drabu\xc5\xbeius._NEWLINE_323\xc2\xa0m. pr. m. e. pavasar\xc4\xaf Peukestas su 20 t\xc5\xabkst. pers\xc5\xb3 kari\xc5\xb3 Babilone prisijung\xc4\x97 prie Aleksandro kariuomen\xc4\x97s. Peukestas minimas kaip vienas i\xc5\xa1 t\xc5\xb3, kurie slaug\xc4\x97 paskutin\xc4\xaf kart\xc4\x85 susirgus\xc4\xaf Aleksandr\xc4\x85. Manoma, kad jis nebuvo svarbus diskusij\xc5\xb3 po Aleksandro mirties dalyvis, ta\xc4\x8diau susitarus dalintis buvusi\xc5\xb3 Aleksandro vald\xc5\xb3 provincijas jo vald\xc5\xbeia Persijoje buvo patvirtinta. Dar kart\xc4\x85 ji buvo patvirtinta 321\xc2\xa0m. pr. m. e. Triparadisus sutartyje._NEWLINE_Manoma, kad visas Peukesto d\xc4\x97mesys buvo nukreiptas \xc4\xaf jo vald\xc5\xbeios Persijoje stiprinim\xc4\x85 ir jo galios ir \xc4\xaftakos pl\xc4\x97tojim\xc4\x85. Ir tai jam sek\xc4\x97si\xc2\xa0\xe2\x80\x93 kai jam teko aktyviai dalyvauti kare tarp Antigono I Monoftalmo bei Eumeno (Eumenes) (317\xc2\xa0m. pr. m. e.), jis bendru sutarimu tapo vis\xc5\xb3 paj\xc4\x97g\xc5\xb3, kurias i\xc5\xa1skyr\xc4\x97 rytin\xc4\x97s satrapijos (ry\xc4\x8diau Tigro up\xc4\x97s), vyriausiuoju vadu. Tik su didel\xc4\x97mis pastangomis j\xc4\xaf paveik\xc4\x97, kad jis atsisakyt\xc5\xb3 vadovauti visam \xc5\xa1iam karui. Eumenas diplomati\xc5\xa1kai sugeb\xc4\x97jo nuraminti Peukesto nepasitenkinim\xc4\x85 ir i\xc5\xa1laik\xc4\x97 j\xc4\xaf tvirtu savo s\xc4\x85jungininku ir dar dviejose v\xc4\x97lesn\xc4\x97se kampanijose._NEWLINE_Satrapas Peukestas pasitenkino surink\xc4\x99s visas armijas savo Persijoje, o Eumenas atliko bendr\xc4\x85 vadovavim\xc4\x85 karo veiksmams._NEWLINE_Pralaim\xc4\x97jimas Gabien\xc4\x97s m\xc5\xab\xc5\xa1yje prie Gadamartos (316\xc2\xa0m. pr. m. e.), kai prie\xc5\xa1as u\xc5\xbegrob\xc4\x97 gurguol\xc4\x99, o argyraspidai sugavo Eumen\xc4\x85, ai\xc5\xa1kinamas Peukesto neklusnumu ir aplaidumu. Peukesto elgesys kampanij\xc5\xb3 metu rodo, kad jis nor\xc4\x97jo tiek vadovauti, tiek galimyb\xc4\x97s pasirinkti, paklusti ar ne vyresn\xc4\x97s vadovyb\xc4\x97s \xc4\xafsakymams. Matyt, kad Antigonas \xc4\xafvertino ambicing\xc4\x85 Peukesto charakter\xc4\xaf, nes nu\xc5\xa1alino nuo vadovavimo satrapijai ir laik\xc4\x97 faktiniu belaisviu, nors lyg ir teik\xc4\x97 vil\xc4\x8di\xc5\xb3, kad gr\xc4\x85\xc5\xbeins jam vald\xc5\xbei\xc4\x85.'